เดินหน้ายกระดับอาชีวะฐานวิทย์ พัฒนาต้นแบบชุดฝึกยานยนต์สมัยใหม่จากรถยนต์จริง
คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ เป็นประธานในพิธีลงนามบันทึกข้อตกลงความร่วมมือด้านวิชาการในการพัฒนาทักษะผู้เรียนและผู้สอนในระดับประกาศนียบัตรวิชาชีพชั้นสูง (ปวส.) ด้านยานยนต์ไฟฟ้า ตลอดจนร่วมกันศึกษา ออกแบบ เพื่อพัฒนาต้นแบบชุดฝึกยานยนต์สมัยใหม่จากรถยนต์จริง ระหว่างสำนักงานคณะกรรมการการอาชีวศึกษา (สอศ.) กับมหาวิทยาลัยเทคโนโลยีมหานคร และบริษัท เอกชน กล่าวว่า กระทรวงศึกษาธิการ พร้อมสนับสนุน พัฒนาและเสริมสร้างความเข้มแข็งให้กับนักเรียนอาชีวศึกษา เพื่อผลิตกำลังคนที่มีความสามารถในการประดิษฐ์คิดค้นเชิงเทคโนโลยี โดยเฉพาะภาคอุตสาหกรรมยายนต์ไฟฟ้า ที่ปัจจุบันมีทิศทางการเติบโตอย่างต่อเนื่อง ภาครัฐให้ความสำคัญในการผลักดันให้ประเทศไทยเปลี่ยนผ่านสู่สังคมยานยนต์ไฟฟ้า เนื่องจากมีศักยภาพที่จะก้าวสู่ศูนย์กลางผลิตยานยนต์ไฟฟ้าแห่งอาเซียนได้ พร้อมชื่นชมทุกฝ่าย ที่เล็งเห็นถึงความสำคัญในการสร้างทักษะให้นักเรียน นักศึกษาระดับอาชีวศึกษา มีความรู้ทคโนโลยีด้านยานยนต์ไฟฟ้า รวมถึงร่วมกันพัฒนาต้นแบบชุดฝึกยานยนต์สมัยใหม่จากรถยนต์จริง เพื่อเป็นสื่อการเรียนการสอนด้านยานยนต์ไฟฟ้าของสำนักงานคณะกรรมการการอาชีวศึกษา(สอศ.)นายสุเทพ แก่งสันเทียะ เลขาธิการคณะกรรมการการอาชีวศึกษา กล่าวว่า ความร่วมมือครั้งนี้ จะเป็นประโยชน์ต่อการพัฒนาทักษะทางวิชาชีพของนักเรียนระดับอาชีวศึกษาในโครงการวิทยาลัยเทคโนโลยีฐานวิทยาศาสตร์ทั้ง 3 แห่งที่อยู่ภายใต้ความดูแลของ สอศ.ยกระดับการเรียนการสอนขึ้นไปอีกขั้นผ่านการฝึกฝนและสร้างเสริมประสบการณ์จริง เพื่อผลิตบุคลากรคุณภาพเข้าสู่ตลาดแรงงานสำหรับขับเคลื่อนอุตสาหกรรมใหม่ให้กับประเทศไทย โดย สอศ.จะช่วยประสานงานกับสถานศึกษา พร้อมให้คำแนะนำและข้อมูลสำหรับการพัฒนาต้นแบบชุดฝึกยานยนต์สมัยใหม่และการประยุกต์ดัดแปลงต้นกำลังและแหล่งพลังงานจากมอเตอร์และแบตเตอรี่จากยานยนต์ไฟฟ้า